Uutuuskirjan mukaan Venäjän presidentillä on erityissuhde Donald Trumpiin.

Vladimir Putin ja Donald Trump ovat tavanneet useita kertoja. EPA/AOP

Donald Trump oli heti presidenttikautensa alussa erittäin innokas tapaamaan Venäjän presidenttiä Vladimir Putinia.

– Milloin pääsen tapaamaan Putinin? Trump kyseli Minä Yksin - Donald Trump ja Valkoisen talon hullut päivät -kirjan (Otava) mukaan jo ennen virkaanastujaisiaan.

Trump kutsui Putinia ”tallitoverikseen”, sillä miehet olivat esiintyneet CBS-kanavan 60 minutes -ohjelmassa. Heitä tosin haastateltiin erikseen ja eri aiheista, mutta osuudet televisioitiin samassa lähetyksessä.

Miehet tapasivat ensimmäisen kerran G20-kokouksessa Saksan Hampurissa, kun Trump oli ollut presidenttinä 168 päivää. Sitä ennen he olivat puhuneet useita kertoja puhelimessa.

Tuossa tapaamisessa puheeksi tuli myös Venäjän mahdollinen sekaantumien vuoden 2016 presidentinvaaleihin.

Putin sai kirjan mukaan Trumpin vakuuttuneeksi siitä, että Yhdysvaltojen tiedusteluviranomaiset yrittivät vahingoittaa Yhdysvaltojen ja Venäjän suhteita valheilla.

Saman kokouksen illallisella tapahtui erikoinen sattumus. Putin istui Melania Trumpin vieressä ja Donald Trump Japanin pääministerin Shinzõ Aben vieressä.

Jälkiruuan aikana Trump vei tuolinsa Putinin viereen.

– Herrat juttelivat niin pitkään, että he lähtivät konserttisalista vasta viimeisten vieraiden joukossa, Putin kello 23.50 ja Trump 23.54. Heidän emäntänsä [Angela] Merkel oli poistunut jo ajat sitten.

Vladimir Putin ja Melania Trump istuivat vierekkäin Hampurin G20-kokouksessa. EPA/AOP

Tillerson neuvoi

Trump on jostain syystä kiintynyt Putiniin.

Entinen Yhdysvaltojen ulkoministeri Rex Tillerson tunsi Putinin ennen Trumpia ja auttoi Trumpia muodostamaan hänen suhteen.

Tillerson oli kuitenkin varoittanut Trumpia, että Putinin tavoite on tehdä Venäjästä mahtava, ja että Trumpin on syytä pelätä Venäjää.

Tillerson oli sanonut myös, että Putin teki poliittisia siirtojaan katsoen pitkälle tulevaisuuteen. Hän haluaa horjuttaa länsimaiden liittoa.

– Putinin kanssa itsekuri on säilytettävä joka päivä. Hän odottaa, kunnes näkee paineen hellittävän, ja tarttuu silloin tilaisuuteen, Tillerson opasti Trumpia.

Trump ei kuunnellut. Hän ei myöskään uskonut, että Venäjä yrittäisi käyttää Yhdysvaltoja hyväkseen.

Kun selvisi, että Trumpin kampanjatiimi oli vehkeillyt Venäjän kanssa vahingoittaakseen Hillary Clintonin vaalikampanjaa, Trump ei halunnut kuulla koko asiasta.

Samaan aikaan Trumpin lähipiiri repi hiuksia päästään keksiäkseen selityksiä sille, miksi Trumpin kampanjaväki on tavannut venäläisiä Trump Towerissa presidentinvaalikampanjan aikana.

Trump soitti Putinille onnittelupuhelun - varoituksista huolimatta. EPA/AOP

Puhelu Putinille

Kun Putin valittiin nykyiselle kaudelleen vuoden 2018 maaliskuussa, Trump soitti hänelle onnittelupuhelun.

Puhelu oli Trumpin oma idea. Kun presidentin lähipiiri sai tietää asiasta, Trumpille tehtiin muistilappuja puhelua varten. Niihin kirjoitettiin aiheita, joista Trumpin tulisi jutella Putinin kanssa.

Ensimmäisessä lapussa luki tikkukirjaimin:

– ÄLÄ ONNITTELE VAALIVOITOSTA!

Heti puhelun aluksi Trump onnitteli Putinia vaalivoitosta. Hän ei sanonut mitään Venäjää Britannian Salisburyssa tapahtuneista Sergei Skripalin ja hänen tyttärensä Julian myrkytyksistä, vaikka näin etukäteen sovittiin.

Putin oli huomannut, että hän sai paljon aikaan keskustellessaan kahden Trumpin kanssa. Niinpä hän uskotteli Trumpille, että heidän kannattaisi sopia asiat ilman avustajia.

Puhelun aikana Trump kutsui Putinin kylään Washingtoniin. Kreml puolestaan julkaisi tiedotteen, jossa kertoi Yhdysvaltojen onnitelleen Putinia vaalivoitosta.

Sen jälkeen Washington Post julkaisi artikkelin, jossa kerrottiin Trumpille kirjoitetuista vihjepapereista.

Trumpin ylistys Putinia kohtaan ei lakannut edes vuoden 2018 parjatun Helsingin-tapaamisen jälkeen.

– Hän ei ole minun viholliseni, ja toivottavasti jonakin päivänä, ehkä, hänestä voi tulla minun ystäväni. Niin saattaa käydä, Trump sanoi.

Minä yksin — Donald Trump ja Valkoisen talon hullut päivät (Otava). *Alkuteoksen A Very Stable Genius: Donald J. Trump ' s Testing of America ovat suomentaneet Ilkka Rekiaro ja Jyri Raivio. Kirjan ovat kirjoittaneet Washington Postin Pulitzer-palkitut toimittajat Carol Leonning ja Philip Rucker.*